สหกรณ์ค้านไม่อยู่ใต้ปีกคลัง
สหกรณ์รุมคัดค้าน พ.ร.บ.การประกอบกิจการทางการเงิน ไม่ขออยู่ภายใต้การกำกับดูแลของกระทรวงการคลัง
18 ส.ค. 2559

สหกรณ์รุมคัดค้าน พ.ร.บ.การประกอบกิจการทางการเงิน ไม่ขออยู่ภายใต้การกำกับดูแลของกระทรวงการคลัง
สำนักงานเศรษฐกิจการคลัง (สศค.) ได้จัดสัมมนารับฟังความคิดเห็น เรื่องร่างกฎหมายเพื่อปฏิรูประบบบริหารจัดการและกำกับดูแลกิจการสหกรณ์ออมทรัพย์และสหกรณ์เครดิตยูเนี่ยน เมื่อวันที่ 15 ส.ค.ที่ผ่านมา โดยมีตัวแทนจากสหกรณ์ออมทรัพย์ สหกรณ์เครดิตยูเนี่ยน ธนาคารเพื่อการเกษตรและสหกรณ์การเกษตร (ธ.ก.ส.) เข้าร่วมประชุมกว่า 320 คน เช่น นายก๊ก ดอนสำราญ ประธานสันนิบาตสหกรณ์แห่งประเทศไทย (สสท.) พล.ท.วีระ วงศ์สรรค์ ประธานชุมนุมสหกรณ์ออมทรัพย์แห่งประเทศไทย (ชสอ.) และนายสุภาพ จันทร์ภิรมย์ ประธานชุมนุมสหกรณ์เครดิตยูเนี่ยนแห่งประเทศไทย (ชสค.) 
ทั้งนี้ สศค.ได้นำเสนอสาระสำคัญของร่าง พ.ร.บ.การประกอบกิจการทางการเงิน ที่จะมีการจัดตั้งองค์การกลางพิเศษภายใต้ชื่อ สำนักงานคณะกรรมการกำกับและส่งเสริมการประกอบกิจการทางการเงิน (คกง.) ขึ้นมาและโยกสหกรณ์ออมทรัพย์และสหกรณ์เครดิตยูเนี่ยนมาอยู่ภายใต้การกำกับดูแลของกระทรวงการคลัง 
อย่างไรก็ดี ทางตัวแทนกลุ่มสหกรณ์และผู้เข้าร่วมประชุมทั้งหมดไม่ยอมรับ และคัดค้านร่าง พ.ร.บ.ดังกล่าวโดยจะทำหนังสือร้องเรียนถึง พล.อ.ฉัตรชัย สาริกัลยะ รมว.เกษตรและสหกรณ์ พร้อมทั้งยืนยันว่า หากกระทรวงการคลังยังคงจะผลักดันเสนอร่าง พ.ร.บ.ดังกล่าว กลุ่มสหกรณ์ทั่วประเทศจะร่วมเคลื่อนไหวคัดค้านพร้อมกันทั้งหมด
สำหรับเหตุผลที่กลุ่มสหกรณ์คัดค้านเนื่องจากเห็นว่า ไม่ได้มีส่วนร่วมในการจัดทำร่างกฎหมายและ สศค.ไม่ได้เปิดเผยรายละเอียดของร่าง พ.ร.บ.ดังกล่าวอย่างแพร่หลาย รวมทั้งเห็นว่าการจัดตั้ง คกง. เพื่อมากำกับดูแลสหกรณ์ไม่แตกต่างจากที่กรมส่งเสริมสหกรณ์ (กสส.) และกรมตรวจสอบสหกรณ์ (กตส.) ดำเนินการอยู่ ทำให้เสียงบประมาณและทรัพยากร
นอกจากนี้ ยังเห็นว่าสามารถที่จะพัฒนาบุคลากร รวมถึงการปรับปรุงอำนาจหน้าที่และภารกิจของ กสส.และกตส. ให้ทำหน้าที่ส่งเสริมและกำกับดูแลสหกรณ์ได้อย่างมีประสิทธิภาพได้ รวมถึงพัฒนากระบวนการดำเนินงาน ทั้งด้านแนวทางปฏิบัติเพื่อคุ้มครองผลประโยชน์ของสมาชิก ด้านธรรมาภิบาล และความมั่นคงทางการเงิน สามารถกระทำได้โดยการออกระเบียบ ข้อบังคับ ประกาศ คำสั่ง หรือข้อกำหนด หลักเกณฑ์ วิธีการ เงื่อนไข และแนวปฏิบัติภายใต้ พร.บ.สหกรณ์ปัจจุบัน หรือที่จะปรับปรุงในอนาคตได้ ซึ่งเห็นว่ารัฐควรที่จะรักษาระบบสหกรณ์เอาไว้ ไม่ใช่ผลักดันเข้าสู่ระบบทุนนิยมตามแนวคิด พ.ร.บ.ใหม่นี้